Na temelju Članka 34. Zakona o fiskalnoj odgovornosti (NN 111/18), Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila (NN 95/19) Osnovne škole “Pehlin“, ravnatelj OŠ „Pehlin“ dana 30. listopada donosi

**PROCEDURU BLAGAJNIČKOG POSLOVANJA**

 **OSNOVNE ŠKOLE PEHLIN**

1. **OPĆE ODREDBE**

Članak 1.

Ovom Odlukom uređuje se organizacija blagajničkog poslovanja Osnovne škole „Pehlin“ (u daljem tekstu: škola), poslovne knjige i dokumentacija u blagajničkom poslovanju, uredno i pravovremeno vođenje blagajničkog dnevnika, konzistentnost između stavaka blagajne i izvornih dokumenata, blagajnički maksimum i ostale odredbe.

Članak 2.

Blagajničko poslovanje škola vodi u digitalnom obliku ili papirnatom obliku**.**

1. **BLAGAJNIČKI MAKSIMUM**

Članak 3.

 Za potrebe redovnog poslovanja škole utvrđuje se blagajnički maksimum u iznosu od 5.000,00 kuna.

 U smislu stavka 1. ovog članka, u svim situacijama u kojima je to propisano i moguće, preporučuje se bezgotovinsko poslovanje putem poslovnih računa škola otvorenih u poslovnim bankama, dok se gotovinska plaćanja i naplate koriste samo u za to uobičajenim situacijama, odnosno ukoliko se za tim ukaže posebna potreba, hitnost i slično.

Članak 4.

 Iznos sredstava iznad 5. 000,00 kuna, odnosno iznad blagajničkog maksimuma, koji na kraju radnog dana ostaje u blagajni, treba položiti na poslovni račun škole isti dan ili najkasnije drugi radni dan.

1. **EVIDENCIJE O BLAGAJNIČKOM POSLOVANJU**

Članak 5.

Blagajničko poslovanje se evidentira preko blagajničkih isprava ( ili označenih blokova ako se vodi u papirnatom obliku ) i to:

* blagajničke uplatnice,
* blagajničke isplatnice
* blagajničkog izvještaja (dnevnika blagajničkog poslovanja),

za što se zadužuje voditelj računovodstva.

Za svaku pojedinačnu uplatu i isplatu novca iz blagajne izdaje se zasebna numerirana uplatnica, odnosno isplatnica koju potpisuju blagajnik te uplatitelj odnosno isplatitelj.

Članak 6.

 Blagajničko poslovanje se može evidentirati ručno ili elektronski. U slučaju vođenja blagajničkog poslovanja elektronski, blagajničke isprave moraju imati zadovoljavajuću formu (naziv i redni broj isprave, uplaćeni/isplaćeni iznos, datum i mjesto izdavanja isprave, kratak opis poslovne transakcije, potpisi ovlaštenih osoba-blagajnik te uplatitelj/isplatitelj).

1. **ODGOVORNOST ZA BLAGAJNIČKO POSLOVANJE**

Članak 7.

 Gotovinska novčana sredstva se drže u sefu ili kasi blagajne kojom rukuje blagajnik. Ključ od blagajne može imati samo blagajnik te eventualno ravnatelj. Prilikom svakog napuštanja radnog mjesta blagajnik je dužan zaključati sef ili kasu.

Članak 8.

 Blagajnik škole je odgovoran za uplate, isplate i stanje gotovine u blagajni.

 Blagajnik je dužan redovito polagati novac na poslovni račun škole te voditi računa o količini primljenog i izdanog novca.

 Zaprimljenu dokumentaciju blagajnik kontrolira formalno i suštinski, fizičkim brojanjem potvrđuje točnost uplaćene gotovine, ispisuje uplatnicu na ime i svrhu uplate prema priloženoj dokumentaciji s potpisom uplatitelja, ispisuje isplatnicu na ime i svrhu isplate po priloženom računu i obavlja isplatu gotovine s potpisom primatelja tj. osobe kojoj je isplaćena gotovina.

1. **UPLATE I ISPLATE U BLAGAJNI**

Članak 9.

 U blagajnu škole se evidentiraju uplate:

* podignuta gotovina s poslovnog računa škole - prilog virman, slip ili preslika izvoda poslovnog računa
* sredstva koja se prikupljaju na početku ili tijekom školske godine (primjerice: donacije)– prilog zamolba ili odluka za prikupljanje sredstava sa naznačenom svrhom i pisani dokument o uplaćenim ili zaprimljenim sredstvima sa specifikacijom i sl.
* ostale uplate u gotovini koje su nastale kao rezultat redovnog poslovanja

Članak 10.

 Iz blagajne škole se evidentiraju sljedeće isplate:

* za manje materijalne troškove , usluge telefona, pošte i prijevoza, sitnih usluga i sl. uz obvezno prilaganje R1 računa od strane zaposlenika
* povrat preplaćenih sredstava učenicima tj. roditeljima na ime školske kuhinje ili produženog boravka
* ostali povrati sredstava od refundacija i sl.
* ostale naknade troškova zaposlenima (npr. naknada za korištenje privatnog automobila u službene svrhe prema odobrenju ravnatelja i sl.)
* akontacije i troškovi službenih putovanja (prilog**-p**utni nalog sa izvješćem - obračunom troškova i potrebnim prilozima za opravdanje troškova)
* polog prikupljenih novčanih sredstava na poslovni račun škole.

Članak 11.

 Sve uplate gotovine u školsku blagajnu polažu se na poslovni račun škole, dok se za potrebe isplate gotovina podiže s poslovnog računa škole.

Članak 12.

 Isplate koje se evidentiraju u blagajni škole mogu se obavljati samo na osnovu prethodno izdanog dokumenta kojim se dokazuje nastali poslovni događaj (račun, nalog ili drugi relevantan dokument).

Članak 13.

 Blagajnik se zadužuje za numerirane blokove uplatnica, isplatnica i blagajničkih izvješća . Svaki dokument u vezi s gotovinskom uplatom i isplatom mora biti numeriran i popunjen tako da isključuje mogućnost naknadnog dopisivanja.

 Ispisivanje i potpisivanje uplatnica/isplatnica je jednokratno, u dva primjera za potrebe primatelja i blagajne ili u tri primjera u slučaju papirnatog –ručnog vođenja blagajničkog poslovanja.

Članak 14.

 Blagajničko izvješće škole se vodi i zaključuje ovisno o potrebama škole dnevno, tjedno, dvotjedno ili mjesečno. Utvrđivanje stvarnog stanja blagajne obavlja se na kraju svakog radnog dana.

 U blagajnička izvješća se kronološki unose sve uplate i isplate provedene u razdoblju sastavljanja izvješća po datumu, naznaci i broju uplate/isplate i iznosu, a poželjno je da se iskaže i konto te se na kraju iskazuje ukupan primitak odnosno izdatak, zatečeno početno stanje i završno stanje blagajne na dan kada se izvješće sastavlja. Isto predstavlja stanje gotovine u blagajni na dan izrade.

 Uz blagajničko izvješće se prilažu sve uplatnice i isplatnice sa prilozima. Blagajničko izvješće potpisuje blagajnik.

 Blagajnički izvještaj može kontrolirati ravnatelj što potvrđuje svojim potpisom .

 Blagajnički izvještaj se dostavlja i evidentira u Glavnoj knjizi te raspoređuje na odgovarajuća konta.

Članak 15.

Ova Procedura stupa na snagu sljedećeg dana po objavi na oglasnoj ploči škole.

Ova Procedura objavljena je na oglasnoj ploči Škole dana 30.10.2019. godine.

 Ravnatelj

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Željko Šimunić, mag.prim.educ.

KLASA:401-02/19-01/2

URBROJ:2170-55-19-01

U Rijeci 30.10.2019.